Betogings: Winkels in Pretoria brand | Netwerk24
Deur Andrea Küsel 28 Augustus 2019 11:53
Betogers in Pretoria het glo verskeie winkels in die middestad geplunder en aan die brand gesteek nadat onlus Woensdag te midde van spanning tussen taxibestuurders en vermeende dwelmbase weer opgevlam het.
Volgens kapt. Augustinah Selepe, polisiewoordvoerder, is daar winkels in Lillian Ngoyi-straat wat brand. "Betogers breek ook by van die winkels in en plunder dit," sê Selepe.
Volgens die polisie is verskeie winkels Woensdagoggend in die Pretoriase middestad aan die brand gesteek. Foto: Twitter / @PortiaMatjila
Die betogings kom nadat 'n taxibestuurder Dinsdag in die middestad in 'n bakleiery met vermeende dwelmbase doodgeskiet is.
Kapt. Mavela Masondo, ook 'n polisiewoordvoerder, het vroeër gesê die voorval het omstreeks 14:30 by die Bloedstraat-taxistaanplek gebeur.
"Taxibestuurders het glo vermeende dwelmverslaafdes gejaag. 'n Skoot is afgevuur en 'n taxibestuurder is in die bolyf geskiet. Hy is op die toneel dood," het Masondo gesê.
Stevens Mokgalapa, burgemeester van die metro, was Woensdagoggend by 'n geselligheid en kon nie kommentaar oor die situasie lewer nie. Sy woordvoerder, Omogolo Taunyane, het alle navrae na Sheila Lynn Senkubuge, die Tshwane-metro se burgemeesterskomiteelid vir paaie en vervoer, verwys.
Senkubuge sê die stad wag nog vir wetstoepassingsowerhede om hul ondersoek rondom die skietvoorval af te handel.
Op Twitter word verskeie xenofobiese aanmerkings gemaak en daar word beweer dat taxibestuurders Woensdag na Nigeriërs in die middestad "gaan soek".
"Ons kan nie bevestig of dit 'n Nigeriër of Tanzaniër is wat die taxibestuurder geskiet het nie. Die polisie is nog besig met 'n ondersoek," sê Senkubuge.
[WATCH] @etvNewsSA current situation in #pretoriacbd - taxi drivers say they rather die fighting for one of their own. pic.twitter.com/29sTKB4VZP
— Pule letshwiti (@pule_jones) August 28, 2019
Senkubuge sê verteenwoordigers van die metro gaan Woensdagmiddag 'n dringende vergadering met die taxibedryf belê om 'n oplossing vir die betogings te vind.
Intussen is die A Re Yeng- en Tshwane-busdiens weens die betogings opgeskort.
Taxibestuurders het Dinsdag op die stad se busse geklim en bestuurders beveel om in besige kruisings stil te hou wat tot groot verkeersknope gelei het.
Selepe raai motoriste aan om die middestad te vermy. Sy het winkeleienaars ook aangeraai om hul winkels te sluit.